Բարեւ Ձեզ: Ադրբեջանական հեռուստատեսությունը էքսկլյուզիվ ժանրի իրավունքով տարածել է Արցախից գերևարված Արսեն Բաղդասարյանի գովաբանությունը իրենց պետության հասցեին։ Թողնենք հանգամանքը, որ Արսենը ադրբեջանական բանտի հյուրընկալությունը ճաշակելուց հետո է հասկացել հարյուրամյակը չբոլորած Ադրբեջան պետության առաքինությունը։ Այդօրինակ խոստովանությունները կասկածելի են անգամ հոլանդական ու շվեդական բանտ֊հանգստավայրերից, էլ ուր մնաց ազերիական գեհենից։ Հարցրեք ադրբեջանական ռեպրեսիաներով անցած բլոգեր Լապշինին. շտապեք հարցնել այն գերիներին, որոնք այդ գեհենից հրաշքով պրծնելուց հետո հեռանում են կյանքից առեղծվածային հիվանդություններով։ Արսենին նույնն է սպառնում։ Ճիշտ չի լինի, եթե միջազգային հոգեվերլուծական որևէ կառույց ուսումնասիրի Ադրբեջանի պետականության պահապանների հոգեխանգարումի հասնող հիացմունքը հայ գերու նվաստացման ֆոնին։ Երևի պետք է հուշել Ադրբեջանի եվրախորհրդում կոստյում կրող պատգամավորներին Արսենի ստորացումը ցուցադրել նաև մարդու իրավունքների պաշտպանության որևէ հանձնաժողովում, գոնե կպարզեն, թե ինչու քրիստոնյա Հայաստանը երբեք չի գնում նման քայլի… Հաջողություն: